Ժերանյանը սփյուռքահայ նկարիչներից տակավին միակն է, որ Հայաստանը դիտել է վրձինը ձեռքին, այցելել է Գորիս, Եղեգնաձոր, Լենինական, Դիլիջան, Հաղպատ, Գառնի, Ղարաբաղ եւ այլ վայրեր, հայրենական բնության եւ հուշարձանների բազմաթիվ պատկերներ է կտավին հանձնել: Եվ 1960-ական թվականների վերջերից անխտիր իր բոլոր ցուցահանդեսներում պատշաճ տեղ է տվել հայաստանյան տեսարաններին ու կոթողներին, կարծես արտասահմանյան հայ եւ օտարազգի դիտողներին հրավեր կարդալով` ճանաչել ու սիրել մեր հայրենիքը: